Document ID: 31994D0522

ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουλίου 1994 για την έγκριση προγράμματος εξάλειψης της φυματίωσης των βοοειδών που υπέβαλε η Ιρλανδία και για τον καθορισμό του ύψους της χρηματοδοτικής συνδρομής της Κοινότητας (Το κείμενο στην αγγλική γλώσσα είναι το μόνο αυθεντικό) (94/522/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ (2), και ιδίως το άρθρο 24,
Εκτιμώντας:
ότι η απόφαση 90/424/ΕΟΚ προβλέπει τη δυνατότητα χρηματοδοτικής συμμετοχής της Κοινότητας στην εξάλειψη και την επιτήρηση της φυματίωσης των βοοειδών-
ότι η Ιρλανδία με την επιστολή της 13ης Ιουνίου 1994 υπέβαλε πρόγραμμα εξάλειψης της φυματίωσης των βοοειδών-
ότι το πρόγραμμα μελετήθηκε και βρέθηκε σύμφωνο με όλα κοινοτικά κριτήρια που αφορούν την εξάλειψη της νόσου σύμφωνα με την απόφαση 90/638/ΕΟΚ του Συμβουλίου της 27ης Νοεμβρίου 1990 για τον καθορισμό των κοινοτικών κριτηρίων που εφαρμόζονται στις ενέργειες εκρίζωσης και επιτήρησης ορισμένων ζωικών ασθενειών (3), όπως τροποποιήθηκε τελευταία από την οδηγία 92/65/ΕΟΚ (4)-
ότι, λαμβανομένων υπόψη των χαρακτηριστικών της εφαρμογής των προγραμμάτων εξάλειψης της φυματίωσης στην Ιρλανδία, κρίνεται σκόπιμη η ελαστικότητα στον καθορισμό του ύψους της χρηματοδοτικής συμμετοχής της Κοινότητας-
ότι, κατά την έναρξη της δράσης, είναι ανάγκη να καθοριστεί ένα ύψος κοινοτικής χρηματοδότησης το οποίο θα μπορούσε να προσαρμόζεται ανάλογα με την πρόοδο που θα σημειώνεται στην εφαρμογή του προγράμματος, κυρίως μειώσεις του ποσοστού των ζώων από αγέλες που δεν βρίσκονται υπό περιορισμό και τα οποία εμφανίζουν βλάβες κατά τη σφαγή καθώς και μειώσεις στο ποσοστό των ζώων, που αντιδρούν θετικά στη σχετική δοκιμασία- επίσης, εξαρτάται και από την οικονομική κατάσταση του προϋπολογισμού της Κοινότητας-
ότι το εν λόγω καθεστώς μπορεί να αποτελέσει κίνητρο για την εξασφάλιση της επιτυχίας του προγράμματος-
ότι το προσωρινό ύψος της χρηματοδότησης κατά την έναρξη του προγράμματος πρέπει να καθοριστεί σε 15 % που θα λάβουν εγγυημένα οι ιρλανδικές αρχές κατά την ολοκλήρωση του προγράμματος-
ότι, βάσει των παραπάνω, το οριστικό ύψος της χρηματοδότησης θα καθοριστεί τον Ιανουάριο του 1995-
ότι η χρηματοδοτική συνδρομή της Κοινότητας θα χορηγηθεί εφόσον πραγματοποιηθούν οι προβλεπόμενες ενέργειες και οι αρχές υποβάλλουν όλα τα απαραίτητα στοιχεία εντός των προβλεπόμενων προθεσμιών-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το πρόγραμμα εξάλειψης της φυματίωσης των βοοειδών που υπέβαλε η Ιρλανδία για την περίοδο από 1ης Ιουλίου έως 31 Δεκεμβρίου 1994.
Άρθρο 2
Η Ιρλανδία θέτει σε ισχύ την 1η Ιουλίου 1994 τις νομοθετικές ρυθμιστικές και διοικητικές διατάξεις για την υλοποίηση του προγράμματος που προβλέπεται στο άρθρο 1.
Άρθρο 3
1. Η προσωρινή χρηματοδοτική συμμετοχή της Κοινότητας πρέπει να ανέρχεται στο 50 % των δαπανών που αναλαμβάνονται από τις ιρλανδικές αρχές για τις δοκιμασίες μέχρι το προσωρινό μέγιστο ποσό των 2 500 000 Ecu.
2. Η Επιτροπή καθορίζει το οριστικό ύψος της χρηματοδοτικής συμμετοχής της Κοινότητας μέχρι τις 30 Ιανουαρίου 1995, υπό τον όρο ότι οι ιρλανδικές αρχές παρέχουν πριν από τις 15 Ιανουαρίου 1995 ικανοποιητικές αποδείξεις όσον αφορά την επιτυχή εφαρμογή του προγράμματος. Εφόσον δεν είναι διαθέσιμες τέτοιες αποδείξεις, το ύψος της κοινοτικής χρηματοδοτικής συμμετοχής δεν πρέπει να υπερβαίνει το 50 % ή τα 8 700 000 Ecu.
3. Η χρηματοδοτική συνδρομή της Κοινότητας χορηγείται υπό τον όρο ότι:
- διαβιβάζεται κάθε τρίμηνο στην Επιτροπή έκθεση σχετικά με την πρόοδο του προγράμματος καθώς και σχετικά με τις πραγματοποιηθείσες δαπάνες,
- διαβιβάζεται, μέχρι την 1η Ιουλίου 1995 το αργότερο, τελική έκθεση σχετικά με τα τεχνικά στοιχεία της εκτέλεσης του προγράμματος, η οποία συνοδεύεται από δικαιολογητικά στοιχεία που αφορούν τις δαπάνες.
4. Η χρηματοδοτική συνεισφορά της Κοινότητας καταβάλλεται σε Ecu με την ισοτιμία που ισχύει την πρώτη εργάσιμη ημέρα του μήνα υποβολής της αίτησης πληρωμής και η οποία δημοσιεύεται στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα απόφαση απευθύνεται στην Ιρλανδία.
Βρυξέλλες, 27 Ιουλίου 1994.

Labels: 0
18
19
6